Mustakaapu-lappuja ilmaantui iiläisiin postilaatikoihin perjantaina. Lapun toisella puolella kehotetaan tarkistamaan piha.

Iiläisistä postilaatikoista on perjantaina löytynyt lappuja, joiden alkuperää asukkaat ihmettelevät.

Lapun toisella puolella lukee "Musta kaapu kuittaa" sekä numero. Viereen on piirretty Mustakaapu-hahmo.

Toisella puolella lukee "Tarkista pihasi" sekä "ps. kiitti".

Illinsaaressa asuva perheenäiti löysi lapun postilaatikostaan iltapäivällä muun postin seasta. Hän huolestui välittömästi, koska hänellä on viisi lasta, joista kaksi on vielä taaperoikäisiä.

"Huolestuin todella paljon. Vilkuilin ympärilleni ja tarkistin pihani, mutta mitään ei löytynyt", hän kertoo.

Perheenäiti riensi jututtamaan vanhempia lapsiaan, mutta heidän mukaansa kaveriporukassa ei ole leikitty Mustakaapu-leikkejä. Mustakaapu on tuttu hahmo Mikki Hiirestä.

"Lapset sanoivat, etteivät tiedä asiasta mitään, ja minä kyllä uskon heitä."

Nainen harkitsi jo yhteydenottoa poliisiin. Hän kuitenkin jakoi kuvan Facebookissa ja sai kuulla, että myös muut iiläiset ovat saaneet samanlaisia lappuja.

"Vain numero on ollut eri. Minun lapussani oli numero 89. Eräs nainen ilmoitti, että hänen lapussaan on ollut numero 3 ja toisella numero 10."

Nainen rauhoittui kun kuuli, että muutkin ovat saaneet vastaavia lappuja. Hän luopui ajatuksesta ottaa yhteyttä poliisiin.

"Typerä pila", hän puuskahtaa.

Oulun poliisin johtokeskuksen mukaan poliisille ei ole tullut ilmoituksia Mustakaapu-lapuista.